Leon van Nierop se resensie: UnchartedUNCHARTED Met Tom Holland en Mark Wahlberg Regisseur: Ruben Fleischer Kyk, jy moet baie toegewings maak en geduld hê om hierdie rolprent vir soetkoek op te eet. Jy kry nie meer oordadig, vergesog en eksplosief as hierdie fantasie nie. Dit is eintlik Indiana Jones in babadoeke, want dit gaan oor twee avonturiers met Tom Holland (van Spider-Man-faam) as Nathan Drake, die jong prototipe en skaamtelose nabootsing van Indiana. Hy lyk deurgaans oorbluf en verstom, en, het Holland self erken: hy kon nie glo dat hy die waaghalstoertjies baasgeraak het, so ŉ stewige sespak ontwikkel het en, die gevaarlikste, uit ŉ vliegtuig val oorleef het nie. Net die openingstoneel alleen sal jou jou hande in verbasing laat saamslaan. Hoe die waaghalse en Holland dit reggekry het, weet nugter. Stel jy in die storie belang? Dis eintlik net ŉ verskoning vir ŉ reeks aksie-toertjies om aanmekaargelas te word, slim kwinkslae (“are you kiddin’ me, kid?”) en tuimelende avonture. Mense val deurgaans, trek deur die lug, oorleef miljuisende vuishoue en sorg dat hul rûens nie breek gedurende die woeste gevegte nie. Mark Wahlberg is maar eina-eina in die mede-hoofrol, want dis duidelik dat hy nie gewoond is dat die avonture nie om hom draai nie. Hy lyk, om die waarheid te sê, dikwels verveeld en sê die dialoog op asof hy vergeet het in watter draaiboek hy dit gelees het. Tog is dit aksiebelaai en verwoestend vermaaklik. As jy en die kinders (bo 13) wil uitgaan en in ŉ teater gaan sit en saam deelneem aan die kaperjolle, is hierdie jou soort fliek. Maar ai, jou logika gaan ŉ stewige deursettingsvermoë moet openbaar! Die fliek is by Ster-Kinekor en NuMetro te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.